
„A föld pedig kietlen és puszta volt, és sötétség volt a mélység színén, és Isten Lelke lebegett a vizek felett”  1Móz 1,2.
1. Nem tudom megmagyarázni, hogyan lebegett Isten Lelke a kaotikus  mély vizek felett. Ez egyrészt titok, de másrészt úgyszintén tény is. És itt ez fel van fedve, mint ami valóban megtörtént a teremtésnek már a kezdetén, még mielőtt Isten kimondta volna: „Legyen világosság”. Az első isteni cselekedet e bolygónak az ember számára lakóhellyé készítésében Isten Lelkének a vizek felszínén való lebegése volt. Addig minden formátlan, üres, rendetlen és kietlen volt. Egy szóval: káosz volt. És ahhoz, hogy olyan széppé váljék a világ, amilyennek jelenleg látjuk, még ha bukott világ is ez, szükség volt arra, hogy Isten Lelke ily módon fölötte lebegjen s hatómunkáját kifejtse. 
Nem tudjuk, hogyan hat a Lélek az anyagra, de azt tudjuk, hogy Isten, aki Lélek, Ő teremtette az anyagot, formálta az anyagot, fenntartotta az anyagot, és hogy meg fogja szabadítani az anyagot a bűn szennyétől, mely most még rajta van. Új egeket és új földet fogunk látni, amelyekben az jelenlegi anyagvilág romlott állapotából felemelkedve dicsőíteni fogja Istent. De ha Isten Lelke nem hatott volna a matériára, (az anyagvilágra), e világ örökre káoszban maradt volna. 
A teremtés munkája csak a Lélek eljövetelével kezdődött el. 

2. Ennek a ténynek a lelki hasznosítását tűztem ki célul erre az estére. Ez valóságos, szó szerinti tény, s nem fogjuk merő példázatnak tartani sem ezt, sem Mózes első könyvének bármelyik más fejezetét. 
De ezzel az alapállással, úgy véljük, most már kijelenthetjük, hogy ezek a valós tények illusztrálva szemléltethetik Isten munkáját az új teremtésben. 
Amint ugyanannak a szerzőnek különböző könyveiben nyomon követhetjük az író stílusát, s ahogy egy nagy művész sok festményében ott látunk bizonyos vonásokat, melyek ugyanazon kézről árulkodnak, éppen így látjuk a természet nagy könyvében ugyanannak a kéznek a nyomait, mely a kegyelem könyvében is feltárul előttünk. S a gyönyörű anyagvilágnak e nagy festményén ugyanazon nagy Művész keze munkáját látjuk, ki az újjászületettek lelkén csodálatos szépségű munkáját végzi.

I.

3. Először, EGY PÁRHUZAMOT VONUNK A LÉLEKNEK A RÉGI ÉS AZ ÚJ TEREMTÉSBEN VÉGZETT MUNKÁI KÖZÖTT.  

4. És először is, arra szeretnélek emlékeztetni benneteket, hogy amiképpen a Szentlélek vizek fölötti lebegése képezte a hatnapi munka első aktusát, úgy a Szentléleknek a lélekben végzett munkája képezi a kegyelem első megnyilvánulását abban a lélekben. Meglehet, ezernyi prédikációt hallott már, de egy sem volt hatással rá, míg Isten Lelke oda nem jött. Talán ötven éve járt rendszeresen minden vasárnap az Úr házába; de semmi üdvös dolog nem történt vele, míg Isten Lelke be nem tért hozzá, hogy elkezdje munkáját rajta. Lehet, hogy megkeresztelkedett, és a gyülekezethez csatlakozott, és rendszeresen úrvacsorázott; de ennek ellenére, szíve még kietlen és puszta, még nem öltött olyan formát, amilyent Isten szeretne. Üres; nincs benne isteni élet, sem Krisztusban való hit, nincs igazi remény a jövőre nézve. Ha Isten Lelke nem munkálkodik benne, csak kongó üresség az egész, bármit ért is el máskülönben.

5. Nagyon megalázó igazság, - de mégis igazság, megalázó formája ellenére is -, hogy a legjobb ember, akit az erkölcsösség csak létrehozhatott, még mindig „kietlen és üres”, ha Isten Lelke még nem jött el föléje. Minden erőfeszítés, amit az emberek természettől fogva tesznek, mások példáján felbuzdulva vagy istenes parancsoktól sarkallva, nem eredményez mást, csak káoszt, talán más formában. Egyes hegyek el lettek egyengetve, de a völgyek más hegyekké magaslottak. Egyes szenvedélyeket eldobnak, de csak azért, hogy más szenvedélyek foglalják azok helyét, melyek talán még rosszabbak. Vagy, egyes vétkeiket elhagytak egy időre, de csak azért, hogy tovább folytathassák azokat, újra visszatérve ugyanazon bűnökre. Úgy történt velük, amint Péter írja: „az igaz példabeszéd szerint, az eb visszatért az ő okádására, és a megmosódott disznó a sár fertőjébe”. 
Hacsak Isten Lelke nem dolgozik benne, az ember Isten szemében még mindig „kietlen és üres”, mindazt illetően, ami Isten előtt kedves lehet. Micsoda? Ez áll fenn akkor is, amikor egy ember nagy erőfeszítéseket tesz, és tőle telhetően a legjobbat adja?  Igen. Mert „ami testtől született, test az”, még akkor is, ha a test a legkiválóbban viselkedik is. Ennek legszebb szülöttje is csak test. A víz természetes erejénél fogva fölemelkedhet forrása szintjéig, de külső erő nélkül sosem emelkedhet annál magasabbra. És az emberiesség is elérheti az emberiesség szintjét, de sosem emelkedhet följebb, míg Isten Lelke nem hat természetfölötti erővel rá. „Ha valaki újjá nem születik (felülről), nem láthatja az Isten országát”. 

Az új teremtés nagy munkájában tehát a legelső mozzanat az, hogy Isten Lelke lebeg a lélek felett, mint ahogy lebegett a vizek felett. 

6. A második dolog, amit szeretném, hogy megjegyezzetek: hogy e munkához az ember semmivel sem járult hozzá önmagától. 
„A föld kietlen és üres volt”, s így semmit sem tehetett a Lélek segítésére. „Sötétség volt a mélység színén”. A Lélek semmi világosságot sem talált ott, azt teremtenie kellett. Semmi sem volt ott, hogy támogassa Isten Lelkét, egyetlen ügynökség sem, mely ezzel állt volna elő: „Mi előkészítettük az utat a jöveteledre; most már szükségünk van a segítségedre; vártunk rád, s örülünk, hogy jöttél befejezni a munkát, amit mi elkezdtünk”. Semmi ilyesmi sem volt ott. 
És bármilyen szomorú igazság is ez, de így igaz, hogy az újjá nem született emberben semmi sincs, amivel segíthetné Isten Lelkét. Az ember szíve segítséget ígér, de „a szív csalárdabb mindennél, és rendkívül gonosz”. Az akarat nagy befolyással van az emberre, de maga az akarat is elfajult, úgy, hogy zsarnoki szerepet próbál játszani az ember összes többi erői fölött, és visszautasítja, hogy szolgája legyen az Igazság Lelkének. 
Ha nem prédikálhatnám az evangéliumot egy bűnösnek addig, amíg nem látok benne valamit, ami segíti Isten Lelkét megmenteni őt, úgy egyáltalán soha sem prédikálhatnám az evangéliumot. S ha Jézus Krisztus nem menthetne meg egy embert, amíg nem lát valamit abban az emberben, ami Krisztushoz kiált, megmentését kérve, akkor soha senki sem üdvözülhetne. 
Mi, természet szerint, nem csak ahhoz az emberhez hasonlítunk, akit megsebesítettek Jeruzsálemből Jerikóba vivő útján, és otthagytak félholtan; hanem teljesen „holtak vagyunk a bűnökben és vétkekben”. És a vétkeiben halott bűnösben semmi sincs, ami feltámadását elősegíthetné. Nincs ott egy kéz, amit felemelhetne, s még csak egy fül sem, amivel hallana, sem egy szem, hogy lásson; pulzusa sincs, ami életjelt mutatna. Tehát nem túlzunk, és nem mondunk az igazságnál többet, amikor ezt mondjuk: minden ember ilyen halott, amíg Isten Lelke el nem jön hozzá. 
S amikor a Lélek eljön hozzá, semmit sem talál benne, ami együttműködhetne Isten Lelkével, hanem mindazt, ami jó, meg kell teremtenie benne, meg kell vele ajándékozza, és belé kell árassza. Nem arra van tehát szükség, hogy a pislákoló zsarátnokot, mely majdnem kialudt, lángra gerjessze; s nem arra, hogy megerősítse az életet, mely majdnem kihalt az ájulás miatt: a Léleknek a halállal, a rothadással, és teljes romlással van dolga! Az ember természete sírhalom, sírverem, és miniatűr pokol. És Isten Lelke kell, hogy elhozza hozzá azt, ami élő, ami jó, és Istennek tetsző, különben sohasem lesz az ott.
7. De ezenfelül, a régi teremtésben, nemcsak semmi sem volt, ami segíthetett volna a Szentléleknek, hanem úgy tűnt, egyáltalán semmi sem egyezik (talál) azzal Lélekkel. Úgy értem, például, hogy Isten Lelke a rendnek Lelke, de ott teljes rendetlenség volt. Ő a világosság Lelke, de ott sötétség volt. 
Nemde különös dolognak tűnik, hogy Isten Lelke valaha is eljön egy ilyen helyre? Ő, akit fenséges dicsőségében imádnak a mennyben, ahol minden csupa rend és világosság, miért jött lebegni a mélységes vizek felett, s hogy ilyen nagy munkát végezzen: rendet hozzon ki a káoszból? És hasonlóképpen gyakran kérdeztük: - Isten Lelke miért jött épp a mi szívünkbe? Mi volt bennünk, ami arra indította Isten Lelkét, hogy a kegyelem művét elkezdje bennünk? 
Csodáljuk Jézus lehajlását, hogy elhagyta a mennyet, lejött e földön lakozni; de nem kell-e éppúgy csodálnunk a Szentlélek lehajlását is, hogy eljön ilyen szívekben lakozni, mint a mienk? Jézus a bűnösökkel lakozott, de a Szentlélek bennünk lakozik. Ha lehetséges lenne felülmúlni a testet öltés csodájának lehajlását, úgy csak a Léleknek az emberek szívében lakozása múlhatná azt felül. Ez valóban az irgalom csodája, mert, ismét mondom, semmi sincs a szívben természet szerint, ami valamiben is tetszhet a Szentléleknek, ellenben minden megvan benne, ami megszomoríthatja őt. A Lélek szeretne megtérést teremteni bennünk, de a szív oly kemény, mint a kő. A Lélek hitet szeretne munkálni bennünk, de a szív hitetlenséggel teljes. A Lélek szeretne tisztává tenni, de a szív a bűnt szereti. A Lélek Isten felé óhajt vezetni minket, de minden indulatunk arra hajt, hogy elmeneküljünk Tőle, és arra tartsunk, ami teljesen ellenkezik vele. Mégis, Isten Lelke eljön, és munkálkodik bennünk miközben szívünk merő káosz, és természetünk tele van sötétséggel. Áldjuk és szeressük hát Isten Lelkét e csodás irgalomért!

8. Jegyezzétek meg, úgyszintén, hogy Isten Lelke éppoly titokzatos az emberi szívekhez jövetelében, mint volt a hajdani teremtésnél végzett munkájában. Mondtam korábban, hogy képtelenek vagyunk megfejteni, miként lebegett Isten Lelke a vizek felett. Egyesek próbálnak sajátos értelmet kivonni a héber szóból, de úgy hiszem, ez nem sokra viszi őket. Ez egyike az Írás mély titkainak. A Lélek érintkezése az anyaggal mindig csodálatunk tárgyát kell, hogy képezze. S képesek leszünk-e valaha megmondani, miként van az, hogy Isten Lelke eljön, hogy bűnös emberekkel foglalkozzék? Tudjuk, hogy Üdvözítőnk maga mondta Nikodémusnak: „a szél fúj, ahová akar, és annak zúgását hallod, de nem tudod, honnan jön, és hová megy: így van mindenki, aki Lélektől született.”

9. De bármilyen rejtélyes legyen is, mégis valóságos, amint ezt jól tudják mindazok, akik csak megtapasztalták; s amint láthatják is azok, akik megfigyelik a Léleknek az emberek szívében kimunkált hatásait.   
Szeretném megkérdezni mindazoktól, akik itt vannak ez összejövetelen, vajon tudnak-e valamit a Szentléleknek lelkükben végzet titokzatos munkájáról? Szeretett hallgatóim! Sok dologgal kapcsolatban tudatlanok lehettek veszteség nélkül, de ha tudatlanok vagytok a Szentléleknek lelketekben végzett munkáját illetően, akkor tudatlanok vagytok az örök élet felől, az egy szükséges dolgot illetően, ami megmenthet benneteket a pokoltól és felemelhet a mennybe. Sohasem tapasztaltátok lelketekben az isteni erőt, mely eltérített régi szokásaitoktól, bűnös útjaitoktól, és oly radikális változást munkált bennetek, hogy többé nem vagytok, akik egykor voltatok; egy oly változást, ami gyakorlatilag egy új születés, egy új teremtés a részetekre? 
Kérlek, ne csaljátok meg magatokat e dolgot illetően. A bűnösöknek újjá kellett születniük az apostolok korában, és újjá kell születniük most is, ha valaha meg akarják látni, vagy be akarnak jutni Isten országába. Szükséges volt újjáteremtetésük a Krisztus napjaiban, de éppoly szükséges most.  És nem csak olyan emberek számára szükséges, akik börtönben voltak, vagy rablók és részegesek voltak: éppoly szükséges részetekre is, kik istenfélő szülők gyermekei vagytok, nektek is, kik köztiszteletben vagytok, nektek is, kik sosem műveltetek semmi gyalázatos dolgot, egész életetekben. Még nem vagytok az isteni természet részesei; ez csak akkor valósulhat meg, ha Isten Lelke, az ő mindenható erejének mélységes titokzatosságában megteremti azt az új életet a lelketekben. 
Komolyan felteszem magamnak e kérdést: „Újjá születtem-e?” És sürgetlek mindegyikőtöket, hogy komoly vizsgálatot tartsatok önmagatokban e mindennél fontosabb dolog felett. Van-e tudomásotok róla, hogy ez új élet szívetekbe lett plántálva? Közülünk senki se nyugtassa meg magát, csak ha tudjuk, hogy így van. Milyen rettenetes dolog volna kétségben lennem afelől, vajon Isten gyermeke vagyok-e, vagy sem; vajon a mennybe vivő úton vagyok-e vagy sem? Isten adja, hogy közülünk senki se legyen ilyen bizonytalanságban, még egy óráig sem, hanem legyen teljes bizonyosságunk e dologban, bármilyen titokzatos is!

10. Mindeddig arról szóltunk, hogy Isten Lelke a vizek felett lebegett, s ez volt a hat napi munkának legelső aktusa, s hogy ehhez a föld semmivel sem járult hozzá, nem volt benne egyetértő ráhangolódás, s hogy e munka titokzatos volt, és mégis igen valóságos. 
Jegyezzétek meg továbbá, hogy a Lélek munkája a vizek fölötti lebegésben igen hatékony volt. „A föld kietlen és puszta volt,” de ez nem hiúsította meg Isten Lelkének szándékát. „Sötétség volt a mélység színén”, de Ő képes volt a sötétben dolgozni. A sötétség nem akadályozta Őt. És áldott legyen Isten, természetünk mély romlottsága nem akadály a Szentlélek előtt: képes újjáteremteni minket Krisztus Jézusban. 
Isten nélkül a kőszív hússzívvé formálása teljes lehetetlenség lenne. S ha valaha is létezett egy különleges dolog, ami a lehetetlenségek csúcspontját képezte, én úgy érzem, régi természetem megváltoztatása az. S itt minden keresztény szív ugyanezt érzi önmagára nézve. De semmi sem túl nehéz az Úrnak. Habár egy embernek semmi ismerete sem volt az evangéliumról, míg Isten Lelke eljön hozzá, vagy teljes erejével ellenállt is annak az evangéliumnak, mégis, hadd jöjjön Isten Lelke, és végezze el üdvös munkáját rajta, és minden akadály eltűnik, mégis, minden ellenállás megszűnik, és a kegyelem munkája hatékonyan megvalósul. Világosság jött, amikor Isten azt mondta: „Legyen világosság!” A vizek szétváltak, a szárazföld feltűnt, s a szárnyas állatok, a mezei vadak és maga az Isten képmását hordozó ember – mindezek létrejöttek Isten parancsára! A káosz kertté változott, és a halál életet virágzott. 

11. Csak arra volt szükség, hogy Isten Lelke jöjjön, és aztán a munka tökéletesen megtörtént. És ez az, amit szeretnék nagy vigaszként egyesek elé tárni, kik itt vagytok. Meglehet, halott vagy a bűnben, de Isten Lelke meg tud eleveníteni téged. Kedves testvérem, meglehet, olyanoknak prédikálsz, akik halottak a bűnben, de hirdesd csak az evangéliumot nekik, ugyanúgy, folyvást. 
Az a feladatod, hogy prédikáld az evangéliumot a halott bűnösöknek, mert az evangélium teszi élővé a holtakat. Ha valami természetes jóság után kéne néznünk a bűnösben, mielőtt hirdethetnénk neki az evangéliumot, úgy sohasem hirdethetnénk azt neki. De nekünk oda kell mennünk, ahol ő van, lelkét sötétség uralva, s teljes romlással, rendetlenséggel körülvéve. S miközben prédikáljuk az Igét, Isten Lelke üdvös erővel alkalmazza azt, s az illető életre támad, és Isten képére formáltatik. 
Áldott legyen Isten, a Lélek munkája mindig hatékony!  Lehet megszomorítani és ellenállni a Szentléleknek; de amikor Ő mindenható erejét kifejti, akkor ellenállhatatlan; az akarat édesen hajlik, s az ember felkiált: „Nagy Isten, megadom magam, ellenállhatatlan szeretetedtől szorongatva. Eldobom lázadásom fegyvereit, és készségesen megyek, ahová csak jóságos Lelked vezet engem.”  
12. Szeretném azt is megjegyezni, hogy ahová a Lélek eljött, ott a munka teljességre lett juttatva.  
A teremtés munkája nem ért véget az első nappal, hanem tovább haladt míg teljes befejezést nyert a hatodik napon. Isten nem mondta: „Megalkottam a világosságot, s most már hagyom a földet, ahogy van”. S amikor elkezdte a vizeket szétválasztani, illetve a szárazat a tengertől elválasztani, nem mondta: „Nincs több dolgom a világgal”. Nem vette a frissen formált földet kezébe, hogy visszadobja azt a káoszba. Hanem továbbvitte munkáját egész a hetedik napig, amikor teljesnek ítélte azt, és megpihent minden munkájától. 
És dicsőség Istennek, Ő nem hagyja bevégezetlenül munkáját, melyet megkezdett a mi lelkünkben sem. Ahol Isten Lelke elkezdte életkeltő hatását, folytatni fogja áldott tevékenységét, míg a munka befejezést nyer. Nem hagyja abba, s nem tér el attól, míg mindent el nem végzett. 
Ó, mennyire kell áldanunk nevét ezért! Ha Isten Lelke valaha befejezetlenül abbahagyná munkáját valakinek a lelkében, akkor itt mindegyikünknek oka lenne felsóhajtani: „Befejezetlenül hagyhatná bennem!”, és semmilyen biztos vigasz sem maradna immár senkinek se közülünk. Ha Istennek egy gyermeke valaha is eleshetne a kegyelemtől, akkor te és én lennénk az elsők. De Jézus megmondta: „Az én juhaim hallják az én szómat, és én ismerem őket, és ők követnek engem: és én örök életet adok nekik, és soha örökké el nem vesznek, és senki sem ragadhatja ki őket az én kezemből.” Joggal énekeljük tehát: -
„A munkát, mit a Bölcsesség vállalt fel,
Az örök Irgalom sosem hagyja el.”

Amilyen bizonyos, hogy volt egy első nap, úgy lesz egy hetedik nap is, melyen Isten megnyugszik, mert munkáját bevégezte. És amilyen bizonyos, hogy Isten Lelke lebegett lelkünk felett, és világosság támadt a sötétség helyén, éppoly bizonyos, hogy lesz egy nyugalomnap, melyen Isten szombatját ünnepelhetjük örökre vele, mert a Lélek munkája bejezést nyert bennünk, éppen úgy, mint Krisztus munkája is elvégeztetett a mi érdekünkben.

II.

13. Most, hogy megpróbáltunk ilyen párhuzamot vonni a Léleknek az ó-teremtésben és az új teremtésben végzett munkája között, hadd menjünk tovább elmélkedésünk gyakorlati részéhez, s e második fejezetben megpróbálom feltárni előttetek, hogy E PÁRHUZAM, AMIT MEGRAJZOLTUNK, SZÁMOS BÁTORÍTÁSSAL LÁT EL BENNÜNKET. 
14. És először is, bátorítást nyújt azoknak az elkeseredett bűnösöknek, akik attól félnek, hogy teljességgel kívül állnak az üdvösség lehetőségén. 
Az egyik ezt mondja: „Tudatában vagyok, hogy semmi jó sincs bennem, s hogy nagyon gonosz vagyok, s ezért rettenetes kétségbeesés lepte meg lelkemet.” Hallgass igénkre, testvérem: „a föld kietlen és puszta volt, és sötétség volt a mélység színén”. Nos, nemde pontos leírása ez a szívednek? „Ó, igen – mondod – ez önmagamat ábrázoló rettenetes kép”. Nos, mi következik az igében? „És Isten Lelke lebegett a vizek felett”.  Miközben zűrzavar és sötétség uralkodott, s mielőtt bármilyen előkészület történt volna a Lélek eljövetelére, mielőtt valami fáklyát gyújtottak volna a sötétség megtörésére, vagy bármi történt volna a rend érdekében: Isten Lelke lebegett a sötét vizek felett. 
Akkor miért ne munkálna a te lelkedben is?  Mások éppolyan elesett állapotban voltak, mint te vagy most, és üdvözültek. Akkor te hozzájuk hasonlóan, miért ne üdvözülhetnél? Nagy bűnös voltál, de mások, éppolyan nagy bűnösök vették Isten Szentlelkét, ki Krisztushoz vonta őket, így hát miért ne tenné meg veled is? 
Ha a legaljasabb lennél is minden bűnösöknél inkább, van egy ige, ami bátorságot önthet beléd: az, ahol Pál úgy beszél önmagáról, mint aki első a bűnösök között, és mégis kijelenti, hogy megmenekült. (1Tim 1,15-16). Nem lehetsz nagyobb bűnös annál, ki első a bűnösök közt. Ő mindenki előtt áll, s te csak második lehetsz utána. Vagy, ha mégis egyenlő lennél vele, Isten bebizonyította erejét a te megmentésedre, a tárzusi Saul üdvözítésében. 
Gondolj csak bele, milyen volt a Saul esete, amikor a damaszkuszi úton haladt. El lehet-e képzelni ennék kaotikusabb káoszt, és sűrűbb sötétséget? Az őrjöngéstől lihegett Isten népe ellen, pusztulásukat óhajtotta: Isten Lelke mégis eljött, s egy pár perc múltán így kiáltott fel: „Uram, mit akarsz, hogy cselekedjem?”  (ApCsel 9,1-6)   

15. Hadd mondjam továbbá neked, szegény kétségeskedő lélek: tegyük fel, hogy egy olyan, mint te, üdvözülne, vajon nem lenne-e ez a kegyelem csodája? „De igen, - mondod – valóban az lenne.” Nos, Isten a nagy Csodatevő; abban lelki kedvét, hogy nagyon csodálatos dolgokat tegyen, mert ezek hozzák számára a legtöbb dicsőséget. Az emberek képesek közönséges dolgok véghezvitelére, de csodák Isten által történnek. Ha megmentene téged, nem lennél-e hálás örökre irántad tanúsított kegyelméért? „De igen – mondod – az lennék örökre, ha egy ilyen koromfekete bűnöst, mint én, elfogadna és megmentene.” Nos, rendben; épp ezt akarja Ő elérni gyermekeiben, hogy szeressék és dicsérjék Őt örökké, és érezzék kegyelme alatt szeretetben lekötelezve magukat iránta. Amikor Isten egy nagy szentet szándékszik létrehozni, gyakran nagy bűnöst használ nyersanyagként. A mélyen eladósodott ember az, aki nagyon fogja szeretni barátját, ha adósságát kifizeti. 
Mit gondoltok, ha orvos lennék, és óhajtanám magam ismertté tenni, vajon azokkal foglalkoznék közületek, akiknek fáj az ujjuk, vagy más jelentéktelen bajuk van? Nem. Ha azt szeretném, hogy London gyógyítási teljesítményeimet visszhangozza, igyekeznék egy olyan embert találni, aki a legközelebb áll a halál kapuihoz, vagy akit sok betegség sújtott le egyszerre, mert ha meggyógyítom őt, mindenki fog csodálkozni, és mindenfelé híresztelnék, „Ez az ember nagy csodát művelt.” Nos, Krisztus az Orvos, és te a páciens. S minél rosszabb az állapotod, annál nagyobb dicsőséget nyer belőled. Bizonyára képes megmenteni téged, bármilyen rossz vagy is, s így megdicsőíti nevét, mint Szabadító. „,És lesz ez az Úrnak dicsőségül és örök jegyül, amely el nem töröltetik” (És 55,13). 
Így azt mondom neked, még ha semmi sincs benned, csak bűn, Isten Lelke képes megtölteni kegyelemmel! S bár sötétség vesz körül, Isten Lelke eljöhet hozzád, és világossággá tehet az Úrban. (Ef 5,8). Tehát nem kell kétségbeesned, inkább hallgasd meg figyelmesen az Úr Jézus Krisztusnak e szavait: „Aki hisz és megkeresztelkedik, üdvözül”, vagy ezt, „Isten úgy szerette a világot, hogy egyszülött Fiát adta, hogy valaki hisz Őbenne, el ne vesszen, hanem örök élete legyen.” Isten Lelke vezessen téged, hogy higgy Jézusban!
16. Épp ilyen bátorítás van igénkben Isten gyermekeihez, vagy azokhoz, akik egykor úgy gondolták, hogy az Ő gyermekei, de elbuktak, s most igen siralmas, boldogtalan állapotban vannak. 
Vannak némelyek, akik Isten világosságában jártak, és élvezték a Vele való édes közösséget, de nagyon gondatlanok, könnyelműek lettek, elhanyagolták a titkos imádságot, vagy talán súlyos bűnbe estek, s most olyan lelkiállapotban vannak, hogy semmi vigasztalót sem látnak magukban Isten kegyelmi munkáját illetően. 
„Ó, - kiáltja egy ilyen lélek, - én rosszabb vagyok, mint az a bűnös, ki sosem ismerte Krisztust. Érzem, hogy elhagytam Őt, árulóként, mint Júdás, vagy eltértem tőle, mint Démás, e jelenvaló világhoz vonzódva, s olyan vagyok, mint egy „elhervadt, gyümölcstelen, kétszer halott és tőből kiszaggatott fa” (Jud 12.) 
Hallgasd, barátom, igémet: „És a föld kietlen, (formátlan) és üres volt, és sötétség volt a mélység színén. És Isten Lelke lebegett a vizek felett.” 
Én áldom Istent, hogy sokszor átéltem, hogy amikor teljesen kopárnak, gyümölcstelennek éreztem magam, Ő megadta, hogy kivirágozzak, és gyümölcsözzek! S amikor úgy tűnt, halott vagyok, hirtelen megelevenített ujjongó életre. S amikor, megítélésem szerint, szinte a pokol ajtajánál hevertem, mégis egyetlen ígéret nagy erővel hatott rám, isteni erő sugárzott körül, fölemelt, s képessé tett úgy szólni, épp azon a helyen, hol lelkem elalélt, mint Jákób Béthelben, „Ez a hely nem egyéb, mint Isten háza, és ez a mennynek kapuja.” 
Vajon nem bánt-e a Lélek veled is gyakran úgy, mint ama tapasztalt szentekkel, kik jól ismerték a keresztyén élet hullámvölgyeit, s hol fent, hol lent találták magukat? Nem erősített-e meg, amikor gyenge voltál, és nem adott-e éneket ajkadra épp akkor, amikor sóhajtoztál? S nem élted-e át, hogy hirtelen lecsendesítette a háborgó hullámokat, s az életed legfényesebb napjai épp a hurrikán után következtek? A napsütésnek ujjongva örvendtél az eső után; a tél elmúlt, és madarak éneke csendült fel földeden (Én 2,11-12). Hiszem, hogy így tapasztaltad; akkor most mégis azt hiszed, hogy az Úr valami teljesítményt vár részedről, mielőtt megáldana? Hát nem szeretett téged már akkor, amikor véredben hevertél, mint egy kivetett újszülött, elhagyatottan, tisztátalanul? (Ez 16,5-6) Azt gondolod, hogy karja megrövidült, és szeretete megapadt? Azt mondod, te hűtlen lettél hozzá; de Ő hű marad; hűséges, változhatatlanul!   Hited, meglehet, halottnak tűnik, de „életed el van rejtve Krisztussal az Istenben” (Kol 3,3). Oly undorítóan tisztátalannak érzed magad, de –
„Vérrel telt szent forrás ömöl 
Az Úr sebeiből. 

Mind megtisztul, ki Hozzá jön, 
A bűnnek szennyétől.”   (A hit hangjai.778. ének.)
Ne ess hát kétségbe, drága barátom – nézz ismét a keresztre, kezd újra ott, ahol előbb kezdted. Emlékezz arra az egyszerű történetre, amit régebben mondtam a szegény Jack Huckster-ről, aki így énekelt:

„Én csak szegény bűnös vagyok, semmi más,

De Jézus Krisztus enyém, s ez nagy áldás!”

Menj vissza, kedves testvérem, nővérem, s ott ismét visszanyered erődet, ismét felragyog Krisztus fénye benned, és felfedezed, hogy Isten Lelke munkálkodik szívedben. 
17. És úgy hiszem, igénk úgyszintén bátorítást ad azoknak, akik Istenért munkálkodnak. 
Ti most nem magatokra gondoltok; ti, Isten kegyelme által túljutottak ezen a szinten; ti másokért aggódtok. Elmentek egy városnegyedbe, látogatást végeztek, és vannak ott olyan helyek, hol lezüllött személyek vannak túlsúlyban. Nem tudtok róla, hogy egy jó ember is lenne ott, aki örömmel fogadna és segítene nektek. 
Menj csak oda, kedves barátom, végy bátorságot, kedves nővérem, indulj félelem nélkül; emlékezz erre, hogy „a föld kietlen volt és üres, és sötétség volt a nagy mélység színén, de Isten Lelke lebegett a vizek felett”. Menj csak arra a sötét helyre, mert Isten Lelke veled fog menni. Vezetni fog a sötétségen és káoszon keresztül, és megsegít, megáld. 
Misszionáriusok elmentek olyan országokba, ahol az emberek kannibálok voltak, de az Igével sikert értek el. Az evangéliumot elvitték olyanoknak, akik annyira lezüllöttek voltak, hogy úgy tűnt, azt sem tudják, hogy van lelkük: mégis, az evangélium gyümölcsöt termett közöttük. Még nem találtak olyan törzset, mely túl mélyre süllyedt ahhoz, hogy Isten Lelke munkába vegye és megmentse őket. Ne essünk hát kétségbe senki felől sem, s ne gondoljuk, hogy a Lélek ereje nem érhet el hozzájuk. 

18. „De, - mondja valaki – én olyanokhoz szeretnék szólni, akik kész szívvel hallgatnak, s akik az üdvösségre vágynak.” Természetes, hogy így szeretnéd, mert a legtöbben a könnyű munkát szeretik. De ha az Úr azokhoz küld, akik nem kívánnak üdvözülni, és akik egyáltalán nem gondolnak a vallással, úgy nem szabad vonakodnod, válogatnod, hanem oda kell menned, hová Isten küld téged. 
Hát nem szeretnél oda menni, ahol Isten dicsősége leginkább felragyog? De igen, mondod. Nos, Isten leginkább dicsőíttetik, amikor nagy bűnösök üdvösségre jutnak; amikor azok, akik őt leginkább gyűlölik, elkezdik szeretni Őt; amikor azok, akik igazságának legnagyobb ellenségei voltak, örömmel fogadják azt.  Akkor aratja a legnagyobb diadalt az Ő kegyelme, és akkor hárul a legnagyobb dicsőség nevére. 
Én néha arra gondoltam: de jó lett volna a puritánok korában élnem Angliában. Milyen nagy kiváltság lett volna hallani azokat a régi kegyes kiváló teológusokat, amint prédikálják az evangéliumot, és beolvadni abba a szent sokaságba, mely Isten imádta azokban a napokban, amikor ez ország igazi (lelki) édenkert volt. De most sokkal inkább szükség van az evangélium hirdetőire, mint bármikor, s ezért a prédikátornak örömmel kell prédikálnia ott, ahol leginkább szükségeltetik. 
Egy hű szolga inkább kívánja, hogy ura oda helyezze, ahol a legtöbbet tehet érte, mintsem oda, hol több a munkás, mint a munka. Látom, amint a pápaság sűrű felhői egyre inkább szétterjeszkednek országunk fölött, minden irányban; és alig látni valamit az idők jeleiből, ami a szívet örvendezésre késztetné. Az Igében bőséges vigaszt látok, és az Úrban bőséges az én örömöm, és Őbenne nyugszom. De ami a dolgokat illeti, ahogyan azok folynak ma minden gyülekezetben – ó, Úr Isten, mennyire megvontad Lelkedet, és látszólag mily csekély munkát végzel e gonosz időkben! 
De kétségbe essünk-e, amiért az idők sötétek? Nem, hanem arra gondolunk, hogy amikor „a föld kietlen volt és üres, és sötétség volt a mélység színén,” akkor „Isten Lelke ott lebegett a vizek felett”.  
19. És nemde így volt ez Krisztus saját korában, és az apostolok idejében? A világ el volt merülve a bűnben, babonaságban és kegyetlenségben. De pünkösd után ezrek tértek meg. 
És nem így volt-e Luther napjaiban is? A hitvalló egyház, akárcsak egy másik Sámson, a római Delila karjai közt mély álomba szenderült, s az egyház fürtjeit teljesen lenyírták, minden ereje elveszett, és átadták a filiszteusoknak. De a megfelelő időben Isten Lelke eljött a sötétségbe, és a nagy igazság, hogy hit által igazulunk meg, s nem a törvény cselekedeteiből, olyan volt, mint amaz ősi parancsnak újbóli ismétlése, s annak következménye, „Legyen világosság, és lett világosság.” Áldott legyen Isten, annak a kornak a sötétsége nem tudta visszatartani a világosságot, a Luther prédikálásának, Kálvin tiszta, áttetsző tanításának és Zwingli lángoló szavainak fényét. 
És ha egész Angliára sötét éjszaka borulna, és a dolgok egyre rosszabbra, s rosszabbra, s rosszabbra, s még rosszabbra fordulnának, míg végül a legrosszabb állapotba süllyednénk, s a Sátán uralna itt mindent, még akkor sem lenne okunk a félelemre! Krisztus katonái rettenthetetlen bátorsággal haladjanak mégis előre, mert Isten Lelke ismét megjelenik ott, ahol káosz és sötétség uralkodik. Testvéreim a Krisztusban, legyetek jó reménységgel! Imádkozzatok, dolgozzatok, bízzatok és Isten valóban meg fog áldani titeket.

20. Buzgón imádkozom, hogy azok, akikhez szóltam, fogadják el mindazt az igazságot, amit kifejtettem. És különösen könyörgök ezért, a kereső bűnös érdekében! Ó, mennyire vágyom, hogy felismerje, hogy az egyetlen hatalom, mely képes őt megmenteni, rajta kívül van! Isten nem fogadhat el annak alapján, ami önmagadban vagy. Krisztus Jézusban lehetsz kedves előtte. S ahhoz, hogy Krisztus Jézusban elfogadjon, hinned kell Jézusban. Ahhoz, hogy valaha élő gyermeke légy az élő Istennek, Isten Lelke kell, hogy életre keltsen téged. Semmi sincs benned, aminek felajánlásával Isten kedvesen fogadna. Egyedül Ő menthet meg, neki kell megmentenie téged, különben nem üdvözülhetsz. 
„No hát, - mondja erre valaki – ön teljes kétségbeesésbe űz engem, ilyen beszéddel.” Az kívánom, bárcsak annyira kétségbe űznélek, hogy megszűnnél cselekedeteidben bízni, és elvetnél magadtól minden ön-megváltási gondolatot, és bár elérném, hogy leess, mint egy holt, az irgalom trónja előtt, ezt kiáltva, „Uram, ments meg, mert elveszek!” 

Nem tudjuk elég világosan prédikálni, hogy az üdvösség egyedül az Úrtól van. Amit csak a természet befércelt, mind le kell bontani, és a lelket Krisztus igazságosságának tiszta palástjába kell öltöztetni. Balgamód építhetsz a teremtmény-érdemének homokfundamentumára is. De mindaz, amit így építesz, bizonnyal leomlik. Óh, bárcsak megszűnnél az ilyen balga építéstől, és bárcsak arra alapoznál, amit Jézus Krisztus tett. Akkor kősziklára építesz, valódi fundamentumra. Ha Isten Lelke képesít így építeni, úgy örök életre építesz. Az Úr kegyelme, irgalma és békessége segítsen titeket ezt tenni, Krisztus Jézus, a mi Urunk által! Ámen.    
